lesa nga eko ali, cene ca mano ukutontonkanya ukuti wene ali no kupekanya inshila imo iya kwebelamo ifwe pa lwakwe umwine. ifwe twatetekela ukuti baibele e kusokolola kwakwa lesa ku muntu, no kuti muli wene emo ifwe tumona umusango wakwa lesa ukusokololwa. uyu e mulandu icebo cakwa lesa calondololwa ngo ''lubuto'' lwakwe, (1 petro 1:23) pantu nga cene cabombela pamo na mano yesu, icibumbwa icipya cilapangwa mukati keesu ico icikweete imisango yakwa lesa (yakobo 1:18; 2 abena korinti 5:17). eico ilyo lyonse ifwe twaipeela sana fwebene ku cebo cakwa lesa no kubuula amasambililo aya fwebene, elyo ifwe tulesanguka sana ''ukupalana ne cata ca mwana wakwe'' (abena roma 8:29) uyo mu misango aali e cata cakwa lesa icapwililila (abena kolose 1:15). muli ici e mwalaala umutengo wa kusambilila ifiputulwa fya fyacitike kale muli baibele; fyene fyaisulamo ne milandu ya kusambilila kwa ifyo lesa abomba na bantu ne nko, lyonse ukulanga imisango ituntulu imo ine.